ฟินันซ่าหวั่นแบงก์แห่เพิ่มทุน
รับหนี-เสียช่วยลูกค้าน้ำท่วมยุโรปกดตลาดหุ้นปีหน้าสวิง
19 ธ.ค. 2554

รับหนี-เสียช่วยลูกค้าน้ำท่วมยุโรปกดตลาดหุ้นปีหน้าสวิง
บลจ.ฟินันซ่า หวั่นแบงก์เพิ่มทุน สำรองหนี้เสียหลังน้ำท่วมและปล่อยกู้ใหม่ปีหน้า ฉุดตลาดหุ้นและกระทบธุรกิจกองทุนรวมถูกดูดเงินฝาก 
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า อุทกภัยที่เกิดขึ้นในช่วงที่ผ่านมาอาจทำให้ธนาคารพาณิชย์มีความจำเป็นต้องเพิ่มทุนในปี 2554 ส่วนหนึ่งต้องสำรองหนี้สงสัยจะสูญที่อาจมากขึ้น และนำไปช่วยเหลือลูกค้าที่ได้รับผลกระทบจากน้ำท่วม รวมทั้งขยายสินเชื่อเพิ่มขึ้น ซึ่งจะเป็นอีกปัจจัยหนึ่งที่กดดันตลาดหุ้น
สำหรับเศรษฐกิจไทยในปี 2554 อาจเติบโตไม่ถึง 2% หลังเกิดอุทกภัย แต่ในปี 2555 คาดว่าจะเติบโตประมาณ 4.2–4.5% จากโครงการลงทุนเพื่อการฟื้นฟู ซ่อมแซม และก่อสร้างโครงสร้างพื้นฐานต่างๆ ขณะที่ปัญหาวิกฤตหนี้ยุโรปยังแก้ไม่จบ ซึ่งจะมีผลต่อบรรยากาศการลงทุนตลอดปี 2555 ส่วนเศรษฐกิจสหรัฐเติบโตช้าและยังเปราะบาง สำหรับเศรษฐกิจจีนก็จะชะลอตัวลง แต่ไม่รุนแรง โดยคาดว่าจะเติบโตเฉลี่ยประมาณ 7.5% เนื่องจากจีนพึ่งพาการบริโภคและการลงทุนในประเทศค่อนข้างมากกว่าพึ่งการส่งออก
อย่างไรก็ตาม จากปัจจัยทั้งภายในและภายนอกประเทศ ทำให้บริษัทได้ปรับลดประมาณการเติบโตของกำไรบริษัทจดทะเบียนในปี 2555 ลงเหลือประมาณ 10–13% 
ทางด้านตลาดหุ้นไทยได้ประเมินเป็น 3 กรณี โดยกรณีดีที่สุดดัชนีหุ้นไทยจะอยู่ที่ 1,200 จุด ซึ่งมีความน่าจะเป็นประมาณ 10% กรณีอ้างอิงตามปัจจัยพื้นฐาน ดัชนีจะอยู่ประมาณ 1,060–1,080 จุด ซึ่งมีความน่าจะเป็น 70% และกรณีแย่สุดหุ้นไทยจะอยู่ที่ระดับไม่ต่ำกว่า 850 จุด ซึ่งมีความน่าจะเป็น 20%
“ปีหน้าโอกาสที่หุ้นจะเป็นขาขึ้นมีไม่มาก คาดว่าดัชนีน่าจะอยู่ระดับ 1,060–1,080 จุด และผันผวนไม่ต่างกับปีนี้” นายธีรพันธุ์ กล่าว
สำหรับแนวโน้มธุรกิจกองทุนรวมในปี 2555 คาดว่าจะแข่งขันสูง หากธนาคารพาณิชย์ดึงเงินฝาก แต่ธุรกิจกองทุนรวมอาจได้รับผลดีเมื่อสถาบันคุ้มครองเงินฝากลดความคุ้มครองเหลือ 1 ล้านบาทต่อคนต่อธนาคาร ทำให้ผู้มีเงินส่วนหนึ่งต้องมองหาช่องทางในการบริหารจัดการเงินลงทุนของตัวเองโดยนักลงทุนกลุ่มที่มีความรู้ความเข้าใจในเรื่องการลงทุนและมีเวลาในการติดตามตลาดอาจจะพอใจที่จะติดตามการลงทุนด้วยตัวเอง แต่นักลงทุนส่วนใหญ่ที่ไม่มีเวลาในการติดตามการลงทุนกองทุนรวมก็ถือเป็นอีกหนึ่งทางเลือกที่น่าสนใจ 
บริษัทยังอยู่ระหว่างเสนอขายกองทุนเปิดฟินันซ่าตราสารหนี้พลัส 3 เดือน 1 (FAM FIP 3M1) ถึงวันที่ 20 ธ.ค.2554 อายุ 3 เดือน ลงทุนตราสารหนี้ต่างประเทศและในประเทศ ผลตอบแทน 3.2%